Februarja 1943 se je vrnil v Afriko kot poveljnik afriškega korpusa. 12. maja 1943, ko se je vojna v severni Afriki končala s kapitulacijo nemških sil, je padel v britansko ujetništvo. Zaprt je bil v posebnem zaporu za ujete generale in štabne oficirje v Trent Parku. Domnevno zaradi slabega zdravja so ga v programu izmenjave ujetnikov maja 1944 vrnili Nemčiji. Na poti domov so mu pokazali vaje Montgomeryjeve 21. armadne skupine, ki se je pripravljala za operacijo Overlord. To je bil del zavezniške kampanje zavajanja, rečeno mu je namreč bilo, da je v Kentu, kjer da vadi Pattonova fantomska 1. armadna skupina, ki naj bi pristala v Pas-de-Calaisu (mnogo severneje od dejansko izbranega mesta za izkrcanje v Normandiji).